એક અઠવાડિયામાં ભરતે એનું લક્ષ્ય પાર પાડ્યું. અલબત્ત, બીજી યુવતીને ભરતમાં કે ભારતીમાં રસ નહોતો. દિલ્હીમાં એના એક સંબંધી રહેતા હોવાથી એણે પોતાની રહેવાની વ્યવસ્થા એમને ત્યાં જ કરી લીધી. દરરોજ સાંજે શિક્ષણનો સમય પૂરો થતાં જ એના સંબંધી એને કારમાં લેવા આવી જતાં. એ એમની સાથે જ રહેતી હોવાથી એ ભરત અને ભારતીને કંપની આપી શકતી નહોતી. ઋજુ સ્વભાવની, સરળ અને નિખાલસ પ્રકૃતિ ધરાવતી ભારતી પર ભરત છવાઈ ગયો. ઉંમરના વિજાતીય આકર્ષણે ભારતી ભરતની નજીક આવવા લાગી. ભરત હોંશિયાર હતો, ચપળ અને હાજરજવાબી હતો અને સ્વભાવે ઉદાર હોવાથી એ ભારતીને પર્સ ઉઘાડવાની જરા પણ તક ન આપતો. દિલ્હીની છ અઠવાડિયાની ટ્રેઈનિંગ ભરતને ફળી, ખૂબખૂબ ફળી કારણ કે એ પોતાની મનપસંદ યુવતીને પોતાની તરફ ખેંચી શક્યો હતો. પોતાની ઑફિસમાં બેસીને ભરત જે તકો ઊભી કરી શકતો નહોતો એ આ ટ્રેઈનિંગ દરમિયાન અનાયાસે એને મળી ગઈ.